b"\n_START_ARTICLE_\nLamalla.cat\n_START_SECTION_\nHist\xc3\xb2ria\n_START_PARAGRAPH_\nEl 1999 l'\xc3\xbas d'Internet s'estenia tant en els \xc3\xa0mbits professionals com a les llars de tot Catalunya. Calia explorar les possibilitats de la nova xarxa i posar-la al servei de la comunicaci\xc3\xb3 i de la informaci\xc3\xb3 de proximitat. En l'\xc3\xa0mbit local sorgia la necessitat de posar la nova eina al servei de ciutadans, entitats i municipis i de treballar conjuntament amb altres serveis i mitjans que tamb\xc3\xa9 tenien la comunicaci\xc3\xb3 local com a objectiu com\xc3\xba. Aix\xc3\xad \xc3\xa9s com la Diputaci\xc3\xb3 de Barcelona va decidir posar en marxa laMalla, un dels primers espais de servei i d'informaci\xc3\xb3 en catal\xc3\xa0 que es van crear a Internet._NEWLINE_Des de llavors el projecte va viure renovacions tecnol\xc3\xb2giques, actualitzacions i fins i tot una refundaci\xc3\xb3. Els canvis van ser especialment intensos des del 2007, quan es va decidir refor\xc3\xa7ar la informaci\xc3\xb3 local i fer els primers passos per renovar gr\xc3\xa0ficament el diari. Aquell any laMalla va multiplicar per set la seva oferta de not\xc3\xadcies de proximitat. Amb el nom gen\xc3\xa8ric d\xe2\x80\x99Infolocal, es van crear set canals espec\xc3\xadfics per a les diferents zones del territori catal\xc3\xa0 (Barcelona, Catalunya central, Camp de Tarragona, Terres de l\xe2\x80\x99Ebre, Girona, Lleida i Alt Pirineu-Aran). _NEWLINE_El diari tamb\xc3\xa9 es va dotar de les primeres corresponsalies i va establir acords de col\xc2\xb7laboraci\xc3\xb3 amb altres mitjans digitals d\xe2\x80\x99\xc3\xa0mbit local com Tinet.cat i Capgros.com. El 2008 laMalla va estrenar una nova imatge i va adoptar el domini \xe2\x80\x98.cat\xe2\x80\x99 com a URL principal i marca del diari digital, i va esdevenir lamalla.cat. D\xe2\x80\x99altra banda, l\xe2\x80\x99oferta de canals locals va passar de set a nou, amb la segregaci\xc3\xb3 del canal Infolocal Barcelona en dues opcions diferenciades: una dedicada a la ciutat de Barcelona i la seva \xc3\xa0rea metropolitana i una altra destinada a la informaci\xc3\xb3 de les comarques del Vall\xc3\xa8s Occidental, Vall\xc3\xa8s Oriental, Maresme, Garraf i Alt _NEWLINE_Pened\xc3\xa8s. A m\xc3\xa9s, el diari es va fer m\xc3\xa9s multim\xc3\xa8dia i va incrementar en m\xc3\xa9s d\xe2\x80\x99un 200% la pres\xc3\xa8ncia de continguts en v\xc3\xaddeo generats per La Xarxa, el servei de continguts informatius de la Xarxa de Televisions Locals. _NEWLINE_El 2009 lamalla.cat va passar a oferir en directe els informatius i els programes d\xe2\x80\x99esports de la Xarxa de Televisions Locals. Aquell any tamb\xc3\xa9 va crear lamalla.tv, una versi\xc3\xb3 del diari digital netament audiovisual que permetia seguir la informaci\xc3\xb3 di\xc3\xa0ria a trav\xc3\xa9s dels v\xc3\xaddeos produ\xc3\xafts pel servei de continguts informatius La Xarxa i per la redacci\xc3\xb3 de lamalla.cat."